**Dôvodová správa**

1. Všeobecná časť

Vládny návrh zákona o kategorizácii ústavnej zdravotnej starostlivosti a o zmene a doplnení niektorých zákonov schválený Vládou SR dňa 29. septembra 2021 (tlač 706) <https://www.nrsr.sk/web/Default.aspx?sid=zakony/zakon&MasterID=8411> (ďalej len „vládny návrh zákona“) zavádza nový spôsob definovania minimálnej siete poskytovateľov, ktorí prevádzkujú ambulanciu všeobecného lekárstva a ambulanciu všeobecného lekárstva pre deti a dorast so zohľadnením kapacitnej priepustnosti (tak, aby bol dostatok všeobecných lekárov pre poistencov) a miestnej dostupnosti (čas dojazdu) na úroveň okresov. Zavádza sa aj nový nástroj na identifikáciu rizikových okresov, kde nie je dostatočne zabezpečená všeobecná ambulantná starostlivosť.

Na rozdiel od predošlého stavu ide o dynamické definovanie siete na základe určených parametrov s každoročným vyhodnocovaním, monitorovaním siete a klasifikáciou okresov ako zabezpečených, nedostatkových, rizikovo nedostatkových a kriticky nedostatkových. Parametre pre klasifikáciu okresov sú počet poistencov okresu, ktorí nemajú zabezpečenú miestnu dostupnosť, kapacitná priepustnosť a demografická štruktúra lekárov.

Dôsledok predmetnej legislatívnej úpravy je nevyhnutné premietnuť do nariadenia vlády č. 640/2008 Z. z., ktorý v súčasnosti určuje minimálne počty všeobecných lekárov v krajoch avšak nezohľadňuje žiadne ďalšie parametre definície verejnej minimálnej siete uvedené vo vládnom návrhu zákona.

Prijatie predloženého návrhu nariadenia nebude mať vplyv na rozpočet verejnej správy, vplyv na podnikateľské prostredie, sociálny vplyv, ani vplyv na informatizáciu spoločnosti, vplyv na životné prostredie, vplyv na služby verejnej správy pre občana, ani vplyv na manželstvo, rodičovstvo a rodinu.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.